নায়লা আজাদ নূপুর

নায়লা আজাদ নূপুর (জন্ম ৬ ফেব্রুয়ারি ১৯৫৮) হলেন একজন বাংলাদেশি অভিনেত্রী। তিনি হলিউডের চলচ্চিত্রে অভিনয় করা প্রথম ও একমাত্র বাংলাদেশি হিসেবে পরিচিত। ১৯৮০ সালে ঘুড্ডি চলচ্চিত্রে অভিনয়ের মাধ্যমে বাংলাদেশি চলচ্চিত্র জগতে তার অভিষেক ঘটে। পরবর্তীতে ১৯৯৮ সালে স্টর্ম ইন দ্য আফটারনুন চলচ্চিত্রে অভিনয়ের মাধ্যমে হলিউডে অভিষেক ঘটে। ২০০৯ সালে ক্রসিং ওভার চলচ্চিত্রে অভিনয়ের মাধ্যমে হলিউডে খ্যাতি অর্জন করেন। তার অভিনীত অন্যান্য চলচ্চিত্রের মধ্যে রয়েছে মোহন (১৯৮৩), দহন (১৯৮৫), কিত্তনখোলা (২০০০), ঘাসফুল (২০১৫), বাঙালি বিউটি (২০১৮) ইত্যাদি।

 ব্যক্তিজীবন 
নায়লা আজাদ নূপুর ১৯৫৮ সালের ৬ ফেব্রুয়ারি জন্মগ্রহণ করেন। মঞ্চনাটকে শিক্ষাগ্রহণের জন্য তিনি দিল্লিতে অবস্থিত রাষ্ট্রীয় নাট্য বিদ্যালয় থেকে ডিপ্লোমা ডিগ্রি সম্পন্ন করেন। ১৯৮৯ সালে তিনি বৃত্তি নিয়ে মার্কিন যুক্তরাষ্ট্রের ওহাইওর অ্যান্টিয়খ বিশ্ববিদ্যালয় থেকে থিয়েটার বিষয়ে ভর্তি হন। সেখান থেকে স্নাতক সম্পন্ন করার পর লস অ্যাঞ্জেলসে অবস্থিত ক্যালিফোর্নিয়া বিশ্ববিদ্যালয় থেকে ১৯৯৭ সালে স্নাতকোত্তর সম্পন্ন করেন।

 কর্মজীবন 
নায়লা আজাদ নূপুর লস অ্যাঞ্জেলস, নিউইয়র্ক ও ঢাকায় থিয়েটার, টেলিভিশন নাটক ও চলচ্চিত্রে অভিনয় করেছেন। তিনি সত্তর ও আশির দশকে বাংলাদেশের মঞ্চনাটক ও টিভি নাটকে নিয়মিত অভিনয় করতেন। ১৯৮০ সালে সৈয়দ সালাউদ্দিন জাকী পরিচালিত চলচ্চিত্র ঘুড্ডি-তে অভিনয়ের মাধ্যমে বাংলাদেশি চলচ্চিত্রে তার অভিষেক ঘটে।

মার্কিন যুক্তরাষ্ট্রে পড়াশোনা করার সুবাদে সেখানে স্থায়ীভাবে বসবাস শুরু করার পর সেখানকার মঞ্চনাটক, টেলিভিশন ও চলচ্চিত্রে অভিনয় শুরু করেন। ১৯৯৮ সালে স্টর্ম ইন দ্য আফটারনুন চলচ্চিত্রে অভিনয়ের মাধ্যমে তার হলিউডে অভিষেক ঘটে। চলচ্চিত্রে তিনি চারটি কেন্দ্রীয় চরিত্রের একটিতে অভিনয় করেন। ২০০৯ সালে ওয়েইন ক্রেমার পরিচালিত ক্রসিং ওভার চলচ্চিত্রে অভিনয়ের মাধ্যমে পরিচিতি লাভ করেন। এই চলচ্চিত্রের প্রধান চরিত্রে অভিনয় করেন হ্যারিসন ফোর্ড। এছাড়া তিনি লাই টু মি ও সিএসআই-এর মতো মার্কিন টেলিভিশন ধারাবাহিকে অভিনয় করেছেন।

তার অভিনীত চলচ্চিত্রের মধ্যে রয়েছে ঘুড্ডি (১৯৮০), মোহনা (১৯৮২), দহন (১৯৮৫), কিত্তনখোলা (২০০০), ঘাসফুল (২০১৫), বাঙালি বিউটি (২০১৮), বাড়ির নাম শাহানা (২০২৩) ইত্যাদি। এছাড়া তার অভিনীত নাটকের মধ্যে উল্লেখযোগ্য হলো রত্নদ্বীপ (১৯৭৪), নিশিত তৃষ্ণায় (১৯৮০), আওরঙ্গজেব (১৯৮২), আয়না (১৯৮২) শেষ বংশধর, ভালোবাসি ঘাস, কোথায় যাব আমি কীসের বিচার চাইবো, ক্যাক্টাস, যাদুর শহর (২০১১), ইতি বৃত্তান্ত (২০১৫) ইত্যাদি।

নায়লা আজাদ নূপুর বর্তমানে অভিনয়ে সক্রিয় না হলেও সক্রিয়ভাবে বাংলাদেশের মঞ্চনাটক নির্মাণে ভূমিকা রাখছেন। এছাড়া  তিনি যাত্রিক প্রোডাকশনসের শিল্প পরিচালক এবং পাঠশালা সাউথ এশিয়ান মিডিয়া ইনস্টিটিউটের শিক্ষক হিসেবে কর্মরত আছেন।

 তথ্যসূত্র 

 বহিঃসংযোগ 



বিষয়শ্রেণী:বাংলাদেশী অভিনয়শিল্পী
বিষয়শ্রেণী:১৯৫৮-এ জন্ম
বিষয়শ্রেণী:ঢাকার অভিনেত্রী
বিষয়শ্রেণী:বাংলাদেশী মঞ্চ অভিনেত্রী